ગૂફામાં બાળકોની સાથે તેમના શિક્ષક પણ ફસાયા હતા. બધા બાળકો બહાર આવી ગયા પછી સૌથી છેલ્લે શિક્ષક બહાર આવ્યા અને હજુ માંડ માંડ એકાદ શ્વાસ લે છે ત્યાં તો શિક્ષણ ખાતાંના ક્લાર્ક તેમને નજર સામે દેખાય છે. ‘‘શું વાત છે ? શિક્ષણ ખાતું મારું સન્માન કરવા આવ્યું છે ?’’ શિક્ષક ભાવવિભોર થઇ જાય છે. પણ પેલા ક્લાર્ક કહે છે, ‘‘શું ધૂળ ને ઢેફાં તમારું સન્માન ? હું તો તમને શો કોઝ નોટિસ આપવા આવ્યો છું. ’’ શિક્ષક કરગરી પડે છે, ‘‘અરે જોજો. એવું ના કરશો. હું બાળકોને ગૂફામાં ન હતો લઇ ગયો. બાળકો મને પરાણે તાણીને તેમની સાથે લઇ ગયા હતા. બાળકો ગૂફામાં જવા મક્કમ હતા એટલે જ હું તેમની સંભાળ રાખવા સાથે ગયો હતો. મને એના માટે નોટિસ ના આપશો પ્લીઝ, મારો સર્વિસ રેકોર્ડ ખરાબ થશે. ’’ પેલો કલાર્ક ચિઢાઇને કહે, ‘‘ભાઇ, તમે ગૂફામાં શા માટે ગયા હતા અને ત્યાં કેમ ફસાયા હતા એ હું કાંઇ ના જાણું. આ નોટિસ તો તમને એટલા માટે છે કે તમે આટલા બધા દિવસો સુધી ગૂફામાં રહ્યા એની કોઇ સીએલ કે પીએલ તમે ભરી નથી, તમે આટલા બધા દિવસો સુધી ગેરહાજર રહ્યા એમાં મતદાર યાદીનું, મેલેરિયાના કેસોના સર્વેક્ષણનું , વસતિ ગણતરીનું, આર્થિક સર્વેક્ષણું , સ્વચ્છતા સર્વેનું, ગુણોત્સવનું એ બધું કામ અટકી પડ્યું છે. તમારી ગેરહાજરીમાં તમારી સ્કૂલમાંથી વિદ્યાર્થીઓ પ્રધાનશ્રીના બાળ કલ્યાણ સંમેલનમાં હાજરી આપવા ઉપસ્થિત રહ્યા નથી. એથી સરકારી કાર્યક્રમમાં શિક્ષણાધિકારી સાહેબનું ખોટું દેખાયું છે. આ બધાં બદલ તમને આ નોટિસ આપવામાં આવે છે.